6.

(i) Inspecțiile se vor efectua în așa fel încât să perturbe cât mai puțin nava, activitățile și capturile acesteia. Cu excepția cazului de infracțiune prezumtivă, inspecția nu va dura mai mult de trei ore și nu se va prelungi dincolo de ridicarea și inspectarea plasei, precum și a capturii, dacă acestea durează mai mult. Atunci când constată o diferență între capturile înregistrate și estimarea sa cu privire la capturile de la bordul navei, inspectorul poate reexamina calculele, procedurile, documentele pertinente utilizate pentru a efectua lista capturilor din zona de reglementare și a capturilor de la bordul navei, urmând să părăsească nava în termen de o oră de la încheierea inspecției inițiale. Inspectorul își va limita investigațiile la constatarea faptelor în raport cu respectarea măsurilor comisiei la care partea contractantă nu a avut obiecții, în ceea ce privește navele inspectate, în conformitate cu articolul XII din Convenție. Inspecția se va face pe baza raportului de inspecție, al cărui model este prezentat în anexa V. În ceea ce privește secțiunea 15 a anexei V, fără a aduce atingere vreunei obiecții formulate cu privire la cote conform articolului XII din Convenție, inspectorii vor face, pe specii și pe diviziuni, bilanțul capturii efectuate de navă în zona de reglementare în timpul voiajului în curs, pornind de la jurnalul de bord, după care îl vor consemna în formularul de inspecție. În acest sens, voiajul în curs este considerat început atunci când nava intră în zona de reglementare și încheiat atunci când iese din zona Convenției, inclusiv porturile limitrofe ale zonei respective, pentru mai mult de douăzeci de zile consecutive. Voiajul în curs nu va fi considerat încheiat atâta timp cât nava transportă la bord pește pescuit în zona de reglementare. În caz de dificultăți de ordin lingvistic, inspectorul sau căpitanul vor folosi, în limba dorită, partea corespunzătoare a chestionarului din anexa VI. Părțile contractante pot obține, adresându-se în scris secretarului executiv, ca inspectorii să pornească de la rapoartele aflate în jurnalul de bord pentru perioada de cotă și nu doar pentru voiajul în curs, pentru a face bilanțul capturilor efectuate de navă în zona de reglementare, pe specii și pe diviziuni, și pentru a consemna acest bilanț în secțiunea 15 a formularului de inspecție. Atunci când își face cercetările, inspectorul are dreptul de a cere căpitanului tot sprijinul necesar. Căpitanul va facilita munca inspectorului. La raportul de inspecție, care trebuie să fie semnat de către toate persoanele desemnate în formular, se pot adăuga comentarii. Un exemplar al raportului va fi înmânat căpitanului navei. Partea contractantă care inspectează un vas va trimite în scris detaliile legate de orice infracțiune prezumtivă autorităților desemnate ale părții contractante căreia îi aparține nava inspectată, dacă se poate în cursul primei zile lucrătoare de după data inspecției. Părțile contractante care inspectează nave vor transmite, prin intermediul secretarului executiv, lista navelor inspectate în cursul unei perioade de o lună calendaristică autorităților desemnate ale părților contractante de care aparțin navele respective. În caz de infracțiune prezumtivă sau de diferență între capturile înregistrate și estimarea capturilor de la bord efectuată de către inspector, un exemplar al raportului de inspecție, însoțit de documente, inclusiv un set de fotografii, se va transmite cât mai repede autorităților competente ale părții contractante căreia îi aparține nava inspectată, după revenirea în port a navei de inspecție. Dacă există și alte rapoarte de inspecție, originalul se va transmite, dacă este posibil în termen de treizeci de zile, unei autorități desemnate a părții contractante căreia îi aparține nava inspectată. Câte un exemplar din fiecare raport de inspecție va fi trimis, de asemenea, secretarului executiv. (ii) Fără a se aduce atingere obiecțiilor formulate pe marginea cotelor în conformitate cu articolul XII din Convenție: (a) inspectorii sunt abilitați să inspecteze și să măsoare totalitatea uneltelor de pescuit care sunt gata de utilizare pe puntea de serviciu sau în apropierea acesteia, precum și să inspecteze și să facă estimări ale capturilor aflate pe și sub punți, în măsura în care inspecția și măsurătorile sunt necesare pentru a se stabili dacă sunt respectate măsurile comisiei; (b) uneltele de pescuit vor fi examinate în conformitate cu măsurile comisiei; (c) corespondența dintre datele din jurnalul de bord cu privire la zona de reglementare și estimările pe specii ale capturilor aflate la bord referitoare la acestea se poate verifica; diferențele dintre capturile înregistrate și estimarea capturilor aflate la bord efectuată de către inspector vor fi consemnate, în procente, în secțiunea 18 a raportului de inspecție (secțiunea „comentarii”); (d) de asemenea, inspectorii pot verifica dacă rapoartele întocmite în cursul perioadei de cote, până la data inspecției, se găsesc la bordul navei, în conformitate cu secțiunea 1 C 2 (b) (iii) a măsurilor de aplicare și de conservare ale NAFO; (iii) Inspectorii sunt abilitați să examineze capturile, plasele sau alte unelte, precum și orice document pertinent considerat necesar pentru verificarea respectării măsurilor comisiei. Inspectorul care constată o prezumtivă infracțiune la măsuri: — consemnează prezumtiva infracțiune în raport, semnează adnotările și le prezintă spre contrasemnare căpitanului; — consemnează data, locul și tipul de prezumtivă infracțiune constatată în jurnalul de pescuit sau în alt document pertinent și semnează adnotările. De asemenea, poate face o copie după fiecare element pertinent cuprins în acest document și îi poate solicita căpitanului navei să certifice pe fiecare pagină că este vorba de o copie conformă cu originalul; — este abilitat să aducă în sprijinul constatării prezumtivei infracțiuni fotografii ale uneltelor sau ale capturilor de pe respectivul vas de pescuit, caz în care o a doua fotografie va fi înmânată căpitanului navei și anexată raportului transmis autorității competente a părții contractante căreia îi aparține nava inspectată. (iv) Atunci când inspectorul constată o prezumtivă infracțiune la măsurile ce interzic: (a) pescuitul într-o zonă închisă sau cu unelte interzise într-o anumită zonă; (b) pescuitul din stocuri sau specii după data la care partea contractantă căreia îi aparține nava i-a comunicat secretarului executiv că navele sale vor înceta orice activitate de pescuit direct din respectivele stocuri sau specii și (c) pescuitul în cadrul unei cote din categoria „altele”, fără notificarea prealabilă către secretarul executiv sau cu mai mult de șapte zile lucrătoare după ce secretariatul executiv i-a notificat părții contractante căreia îi aparține nava inspectată că pescuitul din stocurile sau speciile respective în cadrul cotei din categoria „altele” trebuie să înceteze, pentru ca partea contractantă să poată acționa împotriva prezumtivei infracțiuni, va încerca să intre în legătură imediat cu inspectorul părții contractante căreia îi aparține nava inspectată despre care știe că se află în apropiere sau cu autoritatea desemnată conform punctului 3 de mai sus. În acest scop, căpitanul navei care face obiectul inspecției îi va pune la dispoziție echipamentul și operatorul radio de pe navă, pentru a trimite și primi mesaje. La cererea inspectorului, căpitanul va întrerupe orice activitate de pescuit pe care inspectorul o poate considera contrară măsurilor menționate la literele (a) și (c) de mai sus. Între timp, inspectorul încheie inspecția și, dacă nu este în măsură să intre în legătură, într-un termen rezonabil, cu un inspector sau cu autoritatea desemnată a părții contractante căreia îi aparține nava, părăsește nava inspectată și intră în legătură cu unul dintre aceștia imediat ce este posibil. Totuși, dacă reușește să stabilească o legătură în timpul prezenței sale la bordul navei inspectate, și cu condiția ca inspectorul sau autoritatea desemnată a părții contractante căreia îi aparține nava să-și dea acordul, inspectorul poate rămâne la bord. Atât timp cât inspectorul se află la bord, căpitanul nu poate relua activitatea de pescuit până când inspectorul nu este convins în suficientă măsură, în urma acțiunii întreprinse de către căpitanul navei sau a contactului cu inspectorul sau autoritatea desemnată a părții contractante căreia îi aparține nava, că prezumtiva infracțiune nu se va repeta. (v) Inspectorul responsabil îi poate cere căpitanului să retragă orice parte din unealta de pescuit care contravine, după părerea lui, măsurilor comisiei. Pe partea uneltei de pescuit care a fost utilizată, după părerea inspectorului, în mod fraudulos, se va fixa bine un semn de identificare, iar inspectorul va consemna toate datele în raport. Semnul va rămâne aplicat pe unealta de pescuit până la examinarea acesteia de către un inspector sau de către autoritatea desemnată a părții contractante căreia îi aparține nava, care vor lua o decizie cu privire la respectiva unealtă de pescuit. (vi) Inspectorul poate fotografia unealta de pescuit în așa fel încât semnul de identificare și dimensiunile uneltei să fie vizibile. Obiectele fotografiate vor fi enumerate în raport. O a doua fotografie va fi înmânată căpitanului navei.